Landets mindste kommune er ved starten på det nye årti hjem for under 1800 indbyggere. Det viser Læsø Kommunes årlige statusrapport fra Tilflytterservice, der er en afdeling under VisitLæsø, som aktivt arbejder på at tiltrække nye beboere til øen. Rapporten viser således, at der ved udgangen af december 2019 var blot 1793 indbyggere på Læsø mod 1804 ved udgangen af 2018. Flere tilflyttere Tallene dækker dog over flere historier: Samlet set er der en tilbagegang i indbyggertallet, men det er antallet af dødsfald i 2019 kontra antallet af fødsler, der får det samlede resultat til at ende i denne grøft. Der var nemlig hele 30 dødsfald mod kun 8 fødsler - altså en difference på 22 personer i den "gale" retning. Omvendt gemmer tallene over til- og fraflytning på øen over en positiv historie. Der var nemlig 120 personer, der flyttede til øen udefra mens kun 109 flyttede fra øen. En difference på 11 personer til den gode side som desværre ikke er nok til at bibeholde sorte tal på bundlinjen i det store personregnskab på Læsø. Med hatten i hånden Det er således bestemt ikke let at være landets mindste kommune og de massive udfordringer med at få budgetterne til at hænge sammen, bliver ikke mindre. Således var borgmester Karsten Nielsen (DF) sammen med to kolleger fra kommunalbestyrelsen i december til møde hos indenrigsminister Astrid Krag med ønske om at få et økonomisk tilskud på 10 millioner kroner med hjem så Læsøs budget for 2020 kunne vedtages inden for lovens rammer. Det ønske fik delegationen ikke indfriet. De blev istedet tilbudt at låne de 10 millioner kroner - et tilbud, de takkede ja til. - Vi kom efter nogle penge, men det er ikke penge, vi har i tasken nu. Vi har fået en låneramme på 10 millioner kroner, som vi kan konvertere til drift, fortalte Karsten Nielsen efter mødet med indenrigsministeren.

Opsummering:
Få fødsler og mange dødsfald betyder at der nu er under 1800 indbyggere på Læsø.